વર્તમાન ગુજરાત સરકાર દ્વારા વિધાનસભાની છેલ્લી ચૂંટણી દરમિયાન ‘હું છું ગુજરાત, હું છું વિકાસ’નું સૂત્ર વહેતું મૂકાયું. તેને પગલે ‘વિકાસ ગાંડો થયો છે’ની મજાક પણ પ્રચલિત બની. વિકાસની ખરેખરી વ્યાખ્યા શી એ બાબતે ભાગ્યે જ એકમત જોવા મળે. સરકારો પોતાના કાર્યકાળમાં બનેલા પાકા માર્ગો, ઈમારતો કે પુલોને વિકાસમાં ખપાવે છે, જેને મોટા ભાગના નાગરિકો માની લે છે. એ વિકાસ છે એનો ઈન્‍કાર નથી, પણ કેવળ એટલાને જ વિકાસ ગણાવાય ત્યારે આપણી સમજણને નવેસરથી ચકાસવી પડે.